b'\n_START_ARTICLE_\nAzerbaidjan (Iran)\n_START_PARAGRAPH_\nAzerbaijan sau Azarbaijan (persan\xc4\x83 \xd8\xa2\xd8\xb0\xd8\xb1\xd8\xa8\xd8\xa7\xdb\x8c\xd8\xac\xd8\xa7\xd9\x86; \xc4\x80zarb\xc4\x81ij\xc4\x81n; azer\xc4\x83 Az\xc9\x99rbaycan, kurd\xc4\x83: \xd8\xa6\xd8\xa7\xd8\xb2\xd9\x87\xe2\x80\x8c\xd8\xb1\xd8\xa8\xd8\xa7\xdb\x8c\xd8\xac\xd8\xa7\xd9\x86 ), de asemenea Azerbaijanul Iranian ori Azarbaijanul Iranian (persan\xc4\x83: \xd8\xa2\xd8\xb0\xd8\xb1\xd8\xa8\xd8\xa7\xdb\x8c\xd8\xac\xd8\xa7\xd9\x86 \xd8\xa7\xdb\x8c\xd8\xb1\xd8\xa7\xd9\x86; \xc4\x80zarb\xc4\x81ij\xc4\x81n-e Ir\xc4\x81n), este o regiune geografic\xc4\x83 care cuprinde extremitatea nord-vestic\xc4\x83 a Iranului, parte a Azerbaidjanului istoric.\n_START_SECTION_\nApari\xc8\x9bia problemei\n_START_PARAGRAPH_\nAzerbaidjanul istoric actualmente este \xc3\xaemp\xc4\x83r\xc8\x9bit\xc4\x83 \xc3\xaentre Azerbaidjan (Azerbaidjanul de Nord) \xc8\x99i Iran. Acesta din urm\xc4\x83 a cedat Rusiei, Azerbaidjanul de Nord, \xc3\xaen 1813 \xc8\x99i definitiv \xc3\xaen 1828. La nord, fluviul Araks separ\xc4\x83 Azerbaidjanul iranian de Azerbaidjan._NEWLINE_\xc3\x8en 1813, \xc3\xaen satul Gulustan ("G\xc3\xbcl\xc3\xbcstan") din Azerbaidjan a fost semnat tratatul dintre Rusia \xc8\x99i Iran cu privire la \xc3\xaemp\xc4\x83r\xc8\x9birea Azerbaidjanului: 66% din teritoriul na\xc8\x9bional a fost anexat de Iran (circa 200.000 km), restul de c\xc4\x83tre Rusia. Partea ruseasc\xc4\x83 a Azerbaidjanului \xc8\x99i-a c\xc3\xa2\xc8\x99tigat independen\xc8\x9ba, o dat\xc4\x83 \xc3\xaen 1918 (pentru doar 2 ani) \xc8\x99i apoi \xc3\xaen 1991, sub numele de Azerbaidjan, iar \xc3\xaen sud (Azerbaidjanul iranian) locuiesc \xc3\xaenc\xc4\x83 18.000.000 (neoficial 25.000.000-30.000.0000) de azeri, adic\xc4\x83 de 3 ori mai mul\xc8\x9bi dec\xc3\xa2t \xc3\xaen Azerbaidjan. Ei sunt majoritari \xc3\xaen provinciile iraniene Azerbaidjanul de Est, Azerbaidjanul de Vest, Ardabil, Zanjan \xc8\x99i par\xc8\x9bial \xc3\xaen Markaz, Kurdistan, Ghilan, Hamadan.\n_START_SECTION_\nIstoria antic\xc4\x83 \xc8\x99i medieval\xc4\x83\n_START_PARAGRAPH_\nAzerbaidjanul iranian, cu o suprafa\xc8\x9b\xc4\x83 de aproximativ 200.000 km\xc2\xb2, a fost leag\xc4\x83nul mai multor civiliza\xc8\x9bii antice. La \xc3\xaenceput, el f\xc4\x83cea parte din Manna, iar mai t\xc3\xa2rziu din Media._NEWLINE_\xc3\x8en secolul IV \xc3\xae.Hr., el a fost ocupat de Alexandru cel Mare, fiind \xe2\x80\x9ebotezat\xe2\x80\x9d Atropatena, dup\xc4\x83 numele generalului Atropat, subaltern al lui Alexandru cel Mare, care a \xc3\xaenfiin\xc8\x9bat acolo regat._NEWLINE_Regiunea \xc3\xaen cauz\xc4\x83 a fost cucerit\xc4\x83 de per\xc8\x99i \xc3\xaen timpul dinastiei Sasanizilor, \xc3\xaen secolul al III-lea. Arabii au avut-o sub control \xc3\xaencep\xc3\xa2nd din secolul VII, p\xc3\xa2n\xc4\x83 \xc3\xaen secolul XI, c\xc3\xa2nd a fost invadat\xc4\x83 de c\xc4\x83tre triburile oghuze noi sub conducerea dinastiei selgiuk, care au asimilat popula\xc8\x9bia autohton\xc4\x83. \xc3\x8enc\xc4\x83 de pe atunci locuitorii regiunii erau vorbitori de limba turcic\xc4\x83._NEWLINE_\xc3\x8en secolul XIII, regiunea a fost cotropit\xc4\x83 de mongoli \xc8\x99i, sub st\xc4\x83p\xc3\xa2nirea lui H\xc3\xbcleg\xc3\xbc, Azerbaidjanul iranian a devenit centrul unui imperiu mongol extins de la Siria, \xc3\xaen vest, p\xc3\xa2n\xc4\x83 la fluviul Oxus (Amu-Daria de ast\xc4\x83zi), \xc3\xaen est. Ora\xc8\x99ul Tabriz, cel mai mare din regiune, a devenit capitala statului Elhanizilor, parte a imperiului mongol, transform\xc3\xa2ndu-se \xc3\xaentr-un important centru cultural \xc8\x99i comercial. Tabriz a devenit ulterior capitala statelor turcice Kara Koyunlu, iar mai t\xc3\xa2rziu Ak Koyunlu (1378-1502)._NEWLINE_La \xc3\xaenceputul secolului al XVI-lea, Azerbaidjanul iranian a devenit leag\xc4\x83nul dinastiei azere Safevid, ulterior (\xc3\xaen a doua parte a secolului XVII) fiind dominat de turcii otomani, p\xc3\xa2n\xc4\x83 c\xc3\xa2nd iranienii, sub conducerea lui Nadir \xc8\x99ah, i-au izgonit pe turci \xc3\xaen 1740._NEWLINE_De-a lungul secolului al XVIII-lea ru\xc8\x99ii au f\xc4\x83cut \xc3\xaencerc\xc4\x83ri de a ocupa regiunea, dar, p\xc3\xa2n\xc4\x83 la urm\xc4\x83, iranienii au reu\xc8\x99it s\xc4\x83-\xc8\x99i p\xc4\x83streze controlul asupra ei.\n_START_SECTION_\nGeografie\n_START_PARAGRAPH_\nAzerbaidjanul iranian este compus din platouri \xc3\xaenalte (1.500-1.800 m) \xc8\x99i de depresiuni (900-1.500 m). Mun\xc8\x9bii Zagros se \xc3\xaentind pe \xc3\xaentreg teritoriul Azerbaidjanului iranian, de la nord p\xc3\xa2n\xc4\x83 la sud. Zona este \xe2\x80\x9ebogat\xc4\x83\xe2\x80\x9d \xc3\xaen vulcani. Fluviile principale sunt Araks, la nord, K\xc3\xaez\xc3\xael Uzen la est, \xc8\x99i Jaghatu.\n_START_SECTION_\nPopula\xc8\x9bie\n_START_PARAGRAPH_\nPopula\xc8\x9bia este compus\xc4\x83 \xc3\xaen mare parte de azeri, musulmani \xc8\x99ii\xc8\x9bi, vorbitori de azer\xc4\x83. Mai sunt kurzi \xc8\x99i armeni, \xc3\xaens\xc4\x83 \xc3\xaen num\xc4\x83r redus. Kurzii sunt suni\xc8\x9bi, iar armenii - cre\xc8\x99tini._NEWLINE_Agricultura este principala activitate a popula\xc8\x9biei, teritoriile cele mai fertile afl\xc3\xa2ndu-se \xc3\xaen \xc3\xaemprejurimile lacului Urmia. Industria, concentrat\xc4\x83 \xc3\xaen principal la Tabriz \xc8\x99i Ardabil produce tractoare, ma\xc8\x99ini, ciment, echipamente electrice, motociclete, alimente prelucrate etc. Azerbaijanul iranian are mine de cupru, arsenic, caolin\xc4\x83, plumb etc, iar o conduct\xc4\x83 de petrol leag\xc4\x83 Tabrizul cu Teheranul.\n_START_SECTION_\nPrima mi\xc8\x99care na\xc8\x9bionalist\xc4\x83 (1906)\n_START_PARAGRAPH_\nDe\xc8\x99teptarea na\xc8\x9bional\xc4\x83 \xc3\xaen Azerbaidjanul de Sud a \xc3\xaenceput \xc3\xaen primii ani ai secolului XX. "Provincia Azerbaidjan" ("Vilayeti Azerbaigean] \xc3\xaen persan\xc4\x83), incluz\xc3\xa2nd toate regiunile azere din Iran, era condus\xc4\x83 tradi\xc8\x9bional de candida\xc8\x9bii la tron ai dinastiei Kadjar ("Qacar" \xc3\xaen azer\xc4\x83), suveranii Iranului, care de origine tot azeri erau (1797-1925). \xc3\x8en timpul Revolu\xc8\x9biei constitu\xc8\x9bionale (1906-1911), provincia a devenit cea mai important\xc4\x83 cetate a r\xc4\x83scoalei, iar \xc8\x99eful mi\xc8\x99c\xc4\x83rii, \xc8\x9b\xc4\x83ranul din \xc8\x9binutul Qaradag, Sattar han, unul dintre liderii ei.\n_START_SECTION_\nRepublica Azadistan (1920)\n_START_PARAGRAPH_\nPrecedentul a fost continuat \xc3\xaen 1920, de c\xc4\x83tre t\xc3\xa2n\xc4\x83rul \xc8\x99eic Mahammad Xiyabani, inspirat de crearea, \xc3\xaen nord (partea ruseasc\xc4\x83), a Republicii Democratice Azerbaidjan (1918-1920), care, ferindu-se de confuzie, a proclamat "Republica Azadistan" (\xc3\xaen traducerea "\xc8\x9aara Libert\xc4\x83\xc8\x9bii"). Capitala noului stat era Tabriz, centrul istoric a Azerbaidjanului, \xc8\x99i republica a fost strangulat\xc4\x83 prin participarea englezilor, liderul s\xc4\x83u fiind sp\xc4\x83nzurat.\n_START_SECTION_\nGuvernul Na\xc8\x9bional al Azerbaidjanului (1945-1946)\n_START_PARAGRAPH_\n\xc3\x8enl\xc4\x83turarea Kadjarilor de noua dinastie a Pahlevizilor (1925-1979) de origine persan\xc4\x83, care ducea o politic\xc4\x83 \xc8\x99ovin\xc4\x83 cre\xc3\xa2nd mai multe ostane \xc3\xaen fosta provincia regal\xc4\x83 Azerbaidjan, a provocat proclamarea, \xc3\xaen 1945, a Republicii Azerbaidjan (Guvernul Na\xc8\x9bional al Azerbaidjanului) cu capitala \xc3\xaen Tebriz, sus\xc8\x9binut\xc4\x83 de sovietici. Prim-ministrul republicii era Seyid Djafar Pi\xc8\x99avari. Se presupune c\xc4\x83 contradic\xc8\x9biile ap\xc4\x83rute din apartenen\xc8\x9ba regiunii a pus baza R\xc4\x83zboiului Rece, fiindc\xc4\x83 Stalin nu voia s\xc4\x83 retrag\xc4\x83 Armata Ro\xc8\x99ie din zona respectiv\xc4\x83. \xc3\x8en decembrie 1946, armata iranian\xc4\x83 a capturat Tebrizul \xc8\x99i Republica Azerbaidjan a c\xc4\x83zut.\n_START_SECTION_\nContribu\xc8\x9bia \xc3\xaen Revolu\xc8\x9bia Islamic\xc4\x83 (1979)\n_START_PARAGRAPH_\nUltima mi\xc8\x99care \xc3\xaen Azerbaidjanul de Sud, din secolul trecut, s-a \xc3\xaenregistrat \xc3\xaen timpul Revolu\xc8\x9biei islamice, c\xc3\xa2nd iar\xc4\x83\xc8\x99i Tebrizul a devenit unul dintre marile centre ale mi\xc8\x99c\xc4\x83rii. \xc3\x8ens\xc4\x83 dup\xc4\x83 victorie azerii sudici s-au dezam\xc4\x83git din cauza nesatisfacerii totale a cererii principale \xe2\x80\x93 autonomia cultural\xc4\x83, iar liderul lor Ayatullah \xc8\x98ariatmadari a fost neutralizat de rivalul s\xc4\x83u esen\xc8\x9bial Khomeyni. S-a accelerat migra\xc8\x9bia azerilor sudici \xc3\xaen alte zone din \xc8\x9bar\xc4\x83 \xc8\x99i \xc3\xaen \xc8\x9b\xc4\x83rile din Europa, America \xc8\x99i Australia.\n_START_SECTION_\nRena\xc8\x99terea mi\xc8\x99c\xc4\x83rii na\xc8\x9bionale \xc3\xaen Azerbaidjanul de Sud\n_START_PARAGRAPH_\n\xc3\x8en prezent azerii sunt al II-lea element etnic \xc3\xaen Iran (63.000.000 de locuitori - 2002) dup\xc4\x83 per\xc8\x99i, 20 membri ai Cabinetului Mini\xc8\x99trilor sunt reprezentan\xc8\x9bii acestui popor, iar pre\xc8\x99edintele religios ("rahbar") Seyyid Ali Khamenei este originar din localitatea Khamne din apropierea Tebrizului (1.400.0000 de locuitori \xe2\x80\x93 2004). Cea mai mare organiza\xc8\x9bie a azerilor sudici, care se bucur\xc4\x83 de legimitate din partea Occidentului, este Mi\xc8\x99carea De\xc8\x99tept\xc4\x83rii Na\xc8\x9bionale din Azerbaidjanul de Sud (GAMOH), cu sediul \xc3\xaen Suedia. GAMOH, spre deosebire de alte organiza\xc8\x9bii, nu este separatist\xc4\x83, ci cere drepturile l\xc4\x83rgite pentru popula\xc8\x9bia azer\xc4\x83 prin federalizarea Iranului, dispune de radio, TV \xc8\x99i ziare proprii. Liderul acestei mi\xc8\x99c\xc4\x83rii este fostul profesor al Universit\xc4\x83\xc8\x9bii din Tebriz, Mahmud Ali Cehreqanl\xc3\xae.\n_START_SECTION_\nProblema azer\xc4\x83 \xc8\x99i sprijinul Iranului c\xc4\x83tre Armenia\n_START_PARAGRAPH_\nAvem de-a face cu un paradox: Iranul fundamentalist a sprijinit cu toate mijloace posibile Armenia cre\xc8\x99tin\xc4\x83 \xc3\xaen conflictul cu Azerbaidjanul. De\xc8\x99i azerii, ca \xc8\x99i iranienii, sunt \xc8\x99ii\xc8\x9bi \xc8\x99i musulmani. Explica\xc8\x9bia este de natur\xc4\x83 politic\xc4\x83 si are r\xc4\x83d\xc4\x83cini istorice. Teheranul nu a fost deloc \xc3\xaenc\xc3\xa2ntat de perspectiva unui Azerbaidjan puternic, centru de atrac\xc8\x9bie pentru provinciile azere din Iran. Iat\xc4\x83 de ce Teheranul s-a v\xc4\x83zut obligat s\xc4\x83 colaboreze cu Armenia cre\xc8\x99tin\xc4\x83 \xc8\x99i creeaz\xc4\x83 probleme pentru Baku \xc3\xaen exploatarea \xc8\x9bi\xc8\x9beiului de la Marea Caspic\xc4\x83, revendic\xc3\xa2nd jum\xc4\x83tate din sectorul azer. Folosind inclusiv mijloace militare, a\xc8\x99a cum s-a \xc3\xaent\xc3\xa2mplat \xc3\xaen vara anului 2001. Ast\xc4\x83zi Armenia gregorian\xc4\x83 \xc8\x99i Iranul fundamentalist sunt alia\xc8\x9bi strategici. Minoritatea azer\xc4\x83 din Iran este unul dintre cele mai importante atu-uri ale Statelor Unite pentru destabilizarea regimului de la Teheran. Iar Azerbaidjanul musulman este aliatul americanilor \xc3\xaen campaniile antiteroriste \xc8\x99i \xc3\xaentre\xc8\x9bine rela\xc8\x9bii de alian\xc8\x9ba aproape strategice cu Israelul \xc8\x99i diaspora evreiasc\xc4\x83 din Statele Unite.\n_START_SECTION_\nRela\xc8\x9bii actuale \xc3\xaentre Iran \xc8\x99i Republica Azerbaidjan\n_START_PARAGRAPH_\nDup\xc4\x83 ocuparea Afganistanului \xc8\x99i a Irakului, Teheranul se afl\xc4\x83 \xc3\xaentr-o situa\xc8\x9bia critic\xc4\x83, \xc3\xaenconjurat de for\xc8\x9be ostile. Cercul s-ar putea \xc3\xaenchide aproape complet. Conform unor informa\xc8\x9bii, \xc3\xaen cur\xc3\xa2nd, pe teritoriul Azerbaidjanului vor p\xc4\x83trunde trupe ale SUA \xc8\x99i NATO, pentru protejarea oleoductului Baku-Tbilisi-Ceyhan (investi\xc8\x9bie estimat\xc4\x83 la 3.500.000.000 de USD) care a fost dat \xc3\xaen func\xc8\x9biune dup\xc4\x83 anul 2005. Oficial, autorit\xc4\x83\xc8\x9bile de la Baku dezmint deocamdat\xc4\x83 aceast\xc4\x83 informa\xc8\x9bie. Presa interna\xc8\x9bional\xc4\x83 men\xc8\x9bioneaz\xc4\x83 c\xc4\x83, dintre to\xc8\x9bi vecinii Iranului, Azerbaidjanul ofer\xc4\x83 Washington ului terenul cel mai sigur \xc8\x99i prietenos pentru o posibil\xc4\x83 interven\xc8\x9bie. Sesiz\xc3\xa2nd pericolul, practic to\xc8\x9bi demnitarii de stat din Teheran au vizitat, \xc3\xaen luna decembrie, statele vecine. Ministrul iranian al Ap\xc4\x83rarii, A. \xc8\x98amhani, a declarat la Baku, c\xc4\x83 "securitatea Azerbaidjanului este securitatea Iranului". \xc3\x8en\xc8\x9beleg\xc3\xa2nd din ce parte bate v\xc3\xa2ntul, Teheranul \xc8\x99i-a lansat propria ofensiva diplomatic\xc4\x83. Dar \xc8\x99i economic\xc4\x83, \xc8\x99i a lansat construc\xc8\x9bia gazeoductului Iran-Armenia, care este contrar intereselor Rusiei \xc8\x99i propune Erevanului ni\xc8\x99te proiecte energetice.'